Covid-19-statistieke: Minder as 10 000 nuwe gevalle(Argieffoto: Luca Sola/AFP) Suid-Afrika het teen Dinsdagaand 9 780 nuwe gevalle van Covid-19 bevestig. Die algehele getal staan nou op 1 356 716, met 27% van gevalle in Gauteng, 20,9% van gevalle in KwaZulu-Natal en 19,3% van gevalle in die Wes-Kaap. Dr. Zweli Mkhize, minister van gesondheid, sê 839 bykomende sterftes is ook bevestig. In die Oos-Kaap was daar 102 nuwe sterftes, in die Vrystaat 20, 48 in Gauteng, 263 in KwaZulu-Natal, 238 in Limpopo, 11 in Mpumalanga, 25 in Noordwes, twee in die Noord-Kaap en 130 in die Wes-Kaap. Dit bring die sterftesyfer weens die nuwe koronavirus op 38 288 te staan. Mkhize sê die hoë getal sterftes wat aangemeld is, is die gevolg van datarekonsiliasie wat as deel van ŉ gereelde oudit van syfers gedoen word. Dit sluit in die ontleding van data van onder meer nadoodse monsters, agterstande met die beskikbaarstelling van inligting en onbevestigde uitslae by instellings. Die herstelkoers staan tans op 84%, nadat 1 144 857 mense reeds van die siekte herstel het. Suid-Afrika het in hierdie stadium altesaam 173 571 aktiewe gevalle van Covid-19. Die meeste hiervan is in KwaZulu-Natal (54 028), gevolg deur Gauteng (36 941) en die Wes-Kaap (35 288).